Frank Dahlgaard (UP), 1999-12-15:
En utilsigtet, glidende nedskrivning af den danske krone med 5½ pct.
Hvorfor?
Fordi vi har fulgt euroen, der falder.
Så siger ministeren, at tidligere var vi knyttet til D-marken.
Det var D-marken.
Nu er det euroen, og det er jo noget andet.
Det er en valuta, der blev sat i søen for snart 12 måneder siden, og som ikke bare omfatter det pålidelige, økonomisk og politisk stabile Tyskland, men også Portugal, Spanien og Italien, hvor erfaringerne med hensyn til økonomisk og politisk stabilitet, skal vi sige det pænt, ikke er så gode.
Så den eurovaluta er ikke så stærk og stabil og troværdig som D-marken.
Den har også middelhavslandenes valutaer med sig, og den er rent faktisk faldet i kurs, og kronen følger med med den ekstra inflation, det giver, med
opskrivning af den danske valutagæld og forværring af det danske bytteforhold i udenrigshandelen
Derfor beder jeg ministeren om at forholde sig til kendsgerningerne, som jo er, at kronen rent faktisk er nedskrevet med 5½ pct., og spørgsmålet er bl.a.: Vil ministeren sige, at selv om euroen skulle falde lige så meget yderligere i det kommende år, så der bliver tale om en nedskrivning på 10-11 pct. af kronen, skal vi bare følge med euroen, uanset hvad der sker?
Det er jo regeringens, synes jeg, helt rigtige politik at holde en fast kronekurs.
Og man har så valgt helt konkret at knytte kronen tæt til euroen.
Imidlertid er euroen faldet ganske kraftigt i kurs gennem det sidste år siden dens oprettelse, således at kronekursindekset, sådan som Nationalbanken udregner det, er faldet med 5,4 pct.
Altså med 5½ pct. er kronen faldet i værdi i forhold til samtlige andre valutaer gennem det sidste år.
Og det kan jo ikke siges at være en fast kronekurspolitik.
Derfor rejser der sig jo helt naturligt det spørgsmål:
Hvor længe mener regeringen, at man skal blive ved med at følges fast med euroen, hvis den fortsat falder, og vi får en fortsat utilsigtet devaluering af den danske krone?
»Hvor meget skal euroen falde yderligere i kurs, før regeringen finder det fornuftigt at frigøre kronens kurs fra euroens kurs?«
Skriftlig begrundelse Da EU's fællesvaluta, euroen, blev søsat for 11 måneder siden under stor festivitas i Bruxelles og Frankfurt, var den udtalte forventning, at euroen ville vise sig som en stærk og stabil valuta.
Euroen er faldet mærkbart i kurs over for alle betydende valutaer.
Således er euroen faldet med ca. 14 pct. over for dollars, med over 20 pct. i forhold til japanske yen og med omkring 10 pct. over for britiske pund samt svenske og norske kroner.
Med den såkaldte ERM II-aftale har Danmark aftalt en fast centralkurs i forhold til euroen, omkring hvilken kronen kan svinge med 2,25 pct. i hver retning.
Denne aftale blev imidlertid indgået under en antagelse om, at euroen ville vise sig som en stærk og stabil valuta.
Da disse forventninger ikke er indfriet, er kronen blevet trukket nedad sammen med euroen i en glidende, ufrivillig og ikke ønsket devaluering. Da halvdelen af den danske varehandel med udlandet sker i forhold til lande uden for euro-området, står Danmark med et problem.
I forhold til landene uden for euro-området er kronen nemlig nedskrevet, således at import er blevet dyrere.
Det medfører mere inflation i Danmark på samme ubehagelige måde som ved en egentlig devaluering af kronen.